8. Käsper /Saunja Käsper, Saunia Caspar, Saunja Cesper/, sündis umbes 1661. Oli Saunja talu peremees. Kirna mõisa 1686. a. adramaarevisjonis on kirjas kaks Saunja hajatalu, ühes neist peremeheks Saunj Berendt, teises Saunj Thomas. Tallinna kindralkuberneri inkvisitsioonikomisjoni aktist 1712. a. selgub, et kummagi talu peremehed on katkust ellu jäänud - esimeses peremeheks Saunja Käsper, teises Saunja Jaan. Inkvisitsioonikomisjoni 1716. a. protokollis on kirjas talupere järgmiselt - 50-aastane peremees Saunja Käsper, 30-aastane naine Mai, 18-nädalane poeg Mart, 3-aastane tütar Mari, 13-aastane tüdruk Maret. Käspril oli üks hobune ja üks härg ning talu suuruseks 1/8 adramaad. Veel saab teada, et Käsper oli olnud soldat ooberst Pahleni rügemendis ning pärast linna üleandmist saadeti erru /… vorher Soldat unter Ob. Pahlen Regiment gewesen und nach Übergabe d. Stadt dimittiret worden/. Arvatavasti kuulus Käsper ooberst vabahärra Bogislaus von der Pahleni juhitud Harju jalaväerügementi, mis moodustati pärast Põhjasõja algust 1701-1702. Rügement kuulus Tallinna garnisoni. Tallinn langes venelaste kätte 1710. a., pärast seda Käsper ilmselt erru saadetigi. Käsper suri umbes 80-aastaselt enne 09.08.1741 Kirna mõisapiirkonnas ja maeti 09.08.1741. Surmakandesse on pastor märkinud, et Käsper oli kaks korda abielus. Neist esimene kestis viis aastat ja sellest sündis kolm last, kes kõik on surnud, teine kestis 30 aastat, sellest sündis 9 last, kellest vaid üks surnud on. Käsper suri äkki kirikuteel /Saunja Käsper von Kirna, seines Alters 80 Jahr, gel. in 2 Ehen 1) 5 Jahr und 3 Kinder erzeuget, so bereits gestorben 2) 30 Jahr und 9 Kinder erzeuget, davon nur 1 Todt ist. NB. Er ist auf dem Kirchenwege gar eilig Todes verblichen/.